Document ID: 32011R0214

KOMMISSIONENS FORORDNING (EU) Nr. 214/2011
af 3. marts 2011
om ændring af bilag I og V til Europa-Parlamentets og Rådets forordning (EF) nr. 689/2008 om eksport og import af farlige kemikalier
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 689/2008 af 17. juni 2008 om eksport og import af farlige kemikalier (1), særlig artikel 22, stk. 4, og
ud fra følgende betragtninger:
(1)
Forordning (EF) nr. 689/2008 gennemfører Rotterdamkonventionen om proceduren for forudgående informeret samtykke for visse farlige kemikalier og pesticider i international handel, som blev undertegnet den 11. september 1998, og som blev godkendt på vegne af Fællesskabet ved Rådets afgørelse 2003/106/EF (2).
(2)
Bilag I til forordning (EF) nr. 689/2008 bør ændres, så det afspejler, at der er foretaget regulerende indgreb over for visse kemikalier i henhold til Rådets direktiv 91/414/EØF af 15. juli 1991 om markedsføring af plantebeskyttelsesmidler (3), Europa-Parlamentets og Rådets direktiv 98/8/EF af 16. februar 1998 om markedsføring af biocidholdige produkter (4) og Europa-Parlamentets og Rådets forordning (EF) nr. 1907/2006 af 18. december 2006 om registrering, vurdering og godkendelse af samt begrænsninger for kemikalier (REACH), om oprettelse af et europæisk kemikalieagentur og om ændring af direktiv 1999/45/EF og ophævelse af Rådets forordning (EØF) nr. 793/93 og Kommissionens forordning (EF) nr. 1488/94 samt Rådets direktiv 76/769/EØF og Kommissionens direktiv 91/155/EØF, 93/67/EØF, 93/105/EF og 2000/21/EF (5).
(3)
Bilag V til forordning (EF) nr. 689/2008 bør ændres, så det afspejler, at der er truffet beslutninger om visse kemikalier under Stockholmkonventionen om persistente organiske miljøgifte (»Stockholmkonventionen«), som blev undertegnet den 22. maj 2001, og som blev godkendt på Fællesskabets vegne ved Rådets afgørelse 2006/507/EF (6), og at der efterfølgende er foretaget regulerende indgreb over for disse kemikalier i henhold til Europa-Parlamentets og Rådets forordning (EF) nr. 850/2004 af 29. april 2004 om persistente organiske miljøgifte og om ændring af direktiv 79/117/EØF (7). Bilag V bør også ændres, så det afspejler, at der for visse andre kemikalier end persistente organiske miljøgifte er foretaget regulerende indgreb i form af eksportforbud.
(4)
Stofferne diphenylamin, triazoxid og triflumuron er ikke blevet optaget som aktive stoffer i bilag I til direktiv 91/414/EØF, hvilket betyder, at det er forbudt at anvende disse aktive stoffer som pesticid, og at de derfor bør tilføjes på kemikalielisten i del 1 og 2 i bilag I til forordning (EF) nr. 689/2008. Da der er indgivet nye ansøgninger, som kræver nye afgørelser om optagelse i bilag I til direktiv 91/414/EØF, bør tilføjelserne til kemikalielisten i del 2 i bilag I til forordning (EF) nr. 689/2008 ikke finde anvendelse, før der foreligger nye afgørelser om disse kemikaliers status.
(5)
Stofferne bifenthrin og metam er ikke blevet optaget som aktive stoffer i bilag I til direktiv 91/414/EØF. For så vidt angår direktiv 98/8/EF er disse stoffer blevet identificeret og anmeldt til evaluering. Dette betyder, at bifenthrin og metam er underkastet strenge restriktioner ved anvendelse som pesticid, da næsten alle anvendelser er forbudt, selv om medlemsstaterne stadig må tillade deres anvendelse, indtil der er truffet afgørelse om dem i henhold til direktiv 98/8/EF. Derfor bør bifenthrin og metam tilføjes på kemikalielisten i del 1 og 2 i bilag I til forordning (EF) nr. 689/2008. Da der er indgivet nye ansøgninger, som kræver nye afgørelser om optagelse i bilag I til direktiv 91/414/EØF, bør tilføjelserne til kemikalielisten i del 2 i bilag I til forordning (EF) nr. 689/2008 ikke finde anvendelse, før der foreligger nye afgørelser om disse kemikaliers status.
(6)
Stoffet carbosulfan er ikke blevet optaget som et aktivt stof i bilag I til direktiv 91/414/EØF, hvilket betyder, at det er forbudt at anvende carbosulfan som pesticid, og at det derfor bør tilføjes på kemikalielisten i del 1 og 2 i bilag I til forordning (EF) nr. 689/2008. Tilføjelsen af carbosulfan i del 2 i bilag I blev udsat som følge af en ny ansøgning om optagelse i bilag I til direktiv 91/414/EØF, som blev indgivet i overensstemmelse med artikel 13 i Kommissionens forordning (EF) nr. 33/2008 af 17. januar 2008 om gennemførelsesbestemmelser til Rådets direktiv 91/414/EØF for så vidt angår en almindelig og en fremskyndet procedure for vurdering af aktivstoffer, der har været omfattet af det i artikel 8, stk. 2, i samme direktiv omhandlede arbejdsprogram, men som ikke er optaget i direktivets bilag I (8). Ansøgeren har dog trukket den nye ansøgning tilbage, og der er således ikke længere nogen grund til ikke at tilføje stoffet i del 2 i bilag I. Stoffet carbosulfan bør derfor tilføjes på kemikalielisten i del 2 i bilag I til forordning (EF) nr. 689/2008.
(7)
Stoffet trifluralin er ikke blevet optaget som et aktivt stof i bilag I til direktiv 91/414/EØF, hvilket betyder, at det er forbudt at anvende trifluralin som pesticid, og at det derfor bør tilføjes på kemikalielisten i del 1 og 2 i bilag I til forordning (EF) nr. 689/2008. Tilføjelsen af trifluralin i del 2 i bilag I blev udsat som følge af en ny ansøgning om optagelse i bilag I til direktiv 91/414/EØF, der blev indgivet i overensstemmelse med artikel 13 i forordning (EF) nr. 33/2008. Denne nye ansøgning førte igen til en afgørelse om, at stoffet trifluralin ikke optages som et aktivt stof i bilag I til direktiv 91/414/EØF, hvilket betyder, at det stadig er forbudt at anvende trifluralin som pesticid, og at der ikke længere er nogen grund til ikke at tilføje stoffet i del 2 i bilag I. Stoffet trifluralin bør derfor tilføjes på kemikalielisten i del 2 i bilag I til forordning (EF) nr. 689/2008.
(8)
Stoffet chlorthal-dimethyl er ikke blevet optaget som et aktivt stof i bilag I til direktiv 91/414/EØF, hvilket betyder, at det er forbudt at anvende chlorthal-dimethyl som pesticid, og at det derfor bør tilføjes på kemikalielisten i del 1 og 2 i bilag I til forordning (EF) nr. 689/2008.
(9)
Kemikalierne chlordecon, hexabrombiphenyl, hexachlorcyclohexaner, lindan og pentabromdiphenylether bliver tilføjet på listen over kemikalier, der er omfattet af eksportforbud, i del 1 i bilag V til forordning (EF) nr. 689/2008. Det er derfor ikke længere nødvendigt at have disse kemikalier opført i del 1 og 2 i bilag I til denne forordning, og de bør udgå deraf.
(10)
Kemikalierne hexabrombiphenyl, hexachlorcyclohexan (HCH) og lindan er allerede opført i del 3 i bilag I til forordning (EF) nr. 689/2008. At de tilføjes i del 1 i bilag V til denne forordning, bør derfor afspejles i del 3 i bilag I.
(11)
Kommissionens forordning (EU) nr. 757/2010 af 24. august 2010 om ændring af Europa-Parlamentets og Rådets forordning (EF) nr. 850/2004 om persistente organiske miljøgifte for så vidt angår bilag I og III (9) gennemfører beslutninger, som er truffet under Stockholmkonventionen om at opføre chlordecon, pentachlorbenzen, hexabrombiphenyl, hexachlorcyclohexaner, lindan, tetrabromdiphenylether, pentabromdiphenylether, hexabromdiphenylether og heptabromdiphenylether i del 1 i bilag A til Stockholmkonventionen, ved at tilføje disse kemikalier i del A i bilag I til forordning (EF) nr. 850/2004. Disse kemikalier bør derfor tilføjes i del 1 i bilag V til forordning (EF) nr. 689/2008.
(12)
Europa-Parlamentets og Rådets forordning (EF) nr. 1102/2008 af 22. oktober 2008 om forbud mod eksport af metallisk kviksølv og visse kviksølvforbindelser og -blandinger og om sikker oplagring af metallisk kviksølv (10) forbyder eksport af metallisk kviksølv og visse kviksølvforbindelser og -blandinger fra EU til tredjelande. Disse kemikalier bør derfor tilføjes til kemikalielisten i del 2 i bilag V til forordning (EF) nr. 689/2008. Desuden bør rubrikken vedrørende kviksølvforbindelser i del 1 i bilag I ændres, så den afspejler såvel eksportforbuddet mod visse kviksølvforbindelser som kviksølvforbindelsers aktuelle status ifølge direktiv 98/8/EF.
(13)
Bilag I og V til forordning (EF) nr. 689/2008 bør ændres i overensstemmelse med ovenstående.
(14)
For at give medlemsstaterne og erhvervslivet tilstrækkelig tid til at træffe de fornødne foranstaltninger bør anvendelsen af forordningen udskydes.
(15)
Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 133 i forordning (EF) nr. 1907/2006 -
VEDTAGET DENNE FORORDNING:
Artikel 1
I forordning (EF) nr. 689/2008 foretages følgende ændringer:
1)
Bilag I ændres i overensstemmelse med bilag I til nærværende forordning.
2)
Bilag V ændres i overensstemmelse med bilag II til nærværende forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 1. maj 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 3. marts 2011.

Labels: 20
3
1
6